Απόφαση αριθ. 3/2002 του Συμβουλίου Σύνδεσης ΕΕ-Πολωνίας

της 23ης Οκτωβρίου 2002

για την παράταση της περιόδου που προβλέπεται στο άρθρο 8 παράγραφος 4 του πρωτοκόλλου 2 για τα προϊόντα της Ευρωπαϊκής Κοινότητας Άνθρακα και Χάλυβα (ΕΚΑΧ) της ευρωπαϊκής συμφωνίας

(2003/545/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία σύνδεσης μεταξύ των ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου(1), και ιδίως το άρθρο 8 παράγραφος 4 του πρωτοκόλλου αριθ. 2 για τα προϊόντα της Ευρωπαϊκής Κοινότητας Άνθρακα και Χάλυβα (ΕΚΑΧ) της ευρωπαϊκής συμφωνίας,

Εκτιμώντας τα ακόλουθα:

(1) Το άρθρο 8 παράγραφος 4 του πρωτοκόλλου αριθ. 2 για τα προϊόντα ΕΚΑΧ, της ευρωπαϊκής συμφωνίας, ("πρωτόκολλο αριθ. 2") ορίζει ότι, κατά τη διάρκεια των πρώτων πέντε ετών από την έναρξη ισχύος της συμφωνίας, και κατά παρέκκλιση της παραγράφου 1 σημείο iii) του ίδιου άρθρου, η Πολωνία μπορεί κατ' εξαίρεση να χορηγεί, όσον αφορά τα προϊόντα χάλυβα, κρατικές ενισχύσεις για αναδιάρθρωση, υπό τον όρο ότι τούτο οδηγεί στη βιωσιμότητα των ενισχυόμενων επιχειρήσεων στο πλαίσιο κανονικών συνθηκών της αγοράς στο τέλος της περιόδου αναδιάρθρωσης. Το ποσό και η ένταση της βοήθειας περιορίζονται αυστηρώς στο απολύτως αναγκαίο επίπεδο για την αποκατάσταση αυτής της βιωσιμότητας και μειώνονται προοδευτικά. Το πρόγραμμα αναδιάρθρωσης συνδέεται με τη συνολική ορθολογική διαχείριση και μείωση του συνολικού παραγωγικού δυναμικού στην Πολωνία.

(2) Η αρχική πενταετής περίοδος έληξε στις 31 Δεκεμβρίου 1996.

(3) Η Πολωνία ζήτησε τον Απρίλιο του 1997 να παραταθεί η προαναφερόμενη περίοδος.

(4) Σύμφωνα με την τελευταία πρόταση του άρθρου 8 παράγραφος 4 του πρωτοκόλλου αριθ. 2, το Συμβούλιο Σύνδεσης αποφασίζει, λαμβάνοντας υπόψη την οικονομική κατάσταση της Πολωνίας, κατά πόσον μπορεί να παραταθεί η περίοδος των πέντε ετών.

(5) Είναι σκόπιμο να παραταθεί η εν λόγω περίοδος για άλλα οκτώ έτη, αρχής γενομένης από την 1η Ιανουαρίου 1997, ή μέχρι την ημερομηνία προσχώρησης της Πολωνίας στην Ευρωπαϊκή Ένωση, ανάλογα με το τι θα επέλθει νωρίτερα,

ΑΠΟΦΑΣΙΖΕΙ:

Άρθρο 1

Η περίοδος εντός της οποίας η Πολωνία μπορεί, κατ' εξαίρεση, να χορηγεί, όσον αφορά τα προϊόντα χάλυβα, κρατικές ενισχύσεις για αναδιάρθρωση σύμφωνα με τους όρους που αναφέρονται στο άρθρο 8 παράγραφος 4 του πρωτοκόλλου αριθ. 2 παρατείνεται για άλλα οκτώ έτη, αρχής γενομένης από την 1η Ιανουαρίου 1997, ή μέχρι την ημερομηνία προσχώρησης της Πολωνίας στην Ευρωπαϊκή Ένωση, ανάλογα με το τι θα επέλθει νωρίτερα. Η παράταση αυτή εξαρτάται από την εκπλήρωση των όρων που καθορίζονται στο άρθρο 2 και στο άρθρο 3 της παρούσας απόφασης.

Άρθρο 2

Η Πολωνία υποβάλλει στην Επιτροπή των Ευρωπαϊκών Κοινοτήτων ("Επιτροπή") πρόγραμμα αναδιάρθρωσης και επιχειρηματικά σχέδια, τα οποία πληρούν τις προϋποθέσεις που καθορίζονται στο άρθρο 8 παράγραφος 4 του πρωτοκόλλου αριθ. 2 και έχουν αξιολογηθεί και εγκριθεί από την αρμόδια εθνική αρχή της για τον έλεγχο των κρατικών ενισχύσεων (την υπηρεσία ανταγωνισμού και προστασίας των καταναλωτών).

Άρθρο 3

H Επιτροπή προβαίνει σε τελική αξιολόγηση για να καθορίσει κατά πόσον το πρόγραμμα αναδιάρθρωσης και τα επιχειρηματικά σχέδια πληρούν τις προϋποθέσεις του άρθρου 8 παράγραφος 4 του πρωτοκόλλου αριθ. 2. Το Συμβούλιο της Ευρωπαϊκής Ένωσης αποφασίζει επί της συμβατότητος του προγράμματος και των σχεδίων με τις απαιτήσεις του άρθρου αυτού.

Η Επιτροπή παρακολουθεί τακτικά την εφαρμογή των σχεδίων, για λογαριασμό της Κοινότητας, και η εθνική αρχή για τον έλεγχο των κρατικών ενισχύσεων (η υπηρεσία ανταγωνισμού και προστασίας των καταναλωτών), για λογαριασμό της Πολωνίας.

Άρθρο 4

Η παρούσα απόφαση αρχίζει να ισχύει την ημέρα της έγκρισής της από το Συμβούλιο Σύνδεσης.

Βρυξέλλες, 23 Οκτωβρίου 2002.

Για το Συμβούλιο Σύνδεσης

Ο Πρόεδρος

P. S. Møller

(1) ΕΕ L 348 της 31.12.1993, σ. 2.